Christianus Herlinus
Christianus Herlinus (Christian Herlin, Argentorati natus anno 1505 vel antea; mortuus anno 1562) fuit mathematicus et reformator. Fuit alumnus universitatum Friburgensis Brisgaudiae, Heidelbergensis, Tubingensis, Wittenbergensis, Vindobonensis. Ab anno 1524 lectiones publicas de mathematicis tenuit apud Dominicanos urbis Argentoratensis, amico Iacobo Bedroto eodem tempore linguam Graecam docente. Ab anno 1538 fuit professor mathematicorum, geographiae artisque rhetoricae in schola Argentoratensi eo anno condita. Interdum anno 1535 una cum Bedroto editionem divulgavit Deipnosophistarum Athenaei; etiam operibus Euclidis Ciceronisque studuit. Ille horologium novum ecclesiae cathedralis Argentoratensis construere incepit anno 1547, quod horologium anno 1574 (Herlino mortuo) a Conrado Dasypodio completum, saeculoque XIX renovatum, etiam hodie admiratur.